Коми Республикаса Юралысь Вячеслав Гайзер волiс Георгиевскöй ярманга вылö.

Традиция серти вузасьöмыс паськöдчис Сыктывкарса шöр уличаяс вылын Коми Республика котыртöмсянь 89 волы сиöм гажа мероприятиеяс дырйи. Ярманга вылын петкöдлiсны ассьыныс прöдукциясö Комиысь предприятиеяс, а сiдзжö республика сайысь: Киров, Вологда, Архангельск обласьтъясысь, Марий Эл республикаысь. Ярмангасö нуöдiсны öкмысöдысь.

Коми Республикаса Юралысь видзöдлiс, кыдзи петкöдлöма вузасянiнъясын йöзкост прöмыселса, декоративно-прикладнöй да серпасасян искусствоса вöчöмторъяс, кутшöм сёян-юанöн вузасьöны.

Кыдзи пасйис Вячеслав Гайзер: «Нимкодь аддзыны, мый «Георгиевскöй ярманга» лоис нин тöдсаöн да виччысянаöн карса олысьяслы да юркарö волысьяслы, но та дырйи сiйö эз пöр сöмын вузасянiнö. Миян гажлöн – республикалöн чужан лунлöн тайö лоö аслыспöлöслунöн да, чайта, мый ярмангаын коланлуныс тöдчö сыысь, мый содö ньöбасьысьяслöн да вöчысь-вузасьысьяслöн лыдыс».

Коми Республикаса Юралысь юалiс Сыктывдiн районса Ыб сиктысь мазi дöзьöритысьлысь, вермас-ö, сылöн чайтöм серти, Финн-йöгра этнопарк стрöитöмыс лёкногöн тöдчыны ма вöчöмлы. Мазi видзысьлöн кывъяс серти, «сиктсянь матын заводитöм стрöитчöмыс ма чукöртöм вылö некыдз эз тöдчы. А туристъяслöн волöмыс ваяс содтöд сьöм меставывса ас вылö уджалысьяслöн сьöмкудйö да содтас вотсö районлöн сьöмкудйö».